정조 5년
辛丑十月十四日巳時。上御誠正閣。大臣備局堂上。引見入侍。刑曹堂上同爲入侍時。領議政徐命善。知中樞府事具善復。吏曹判書李衍祥。江華留守金熤。工曹判書徐有慶。兵曹判書李性源。禮曹判書徐浩修。漢城判尹李命植。刑曹判書金魯鎭。咸春君李昌運。行副司直徐有隣李枉國。大司憲李𡊠。大司諫洪檢。校理徐有成。刑曹參議李義寬。左承旨金尙集。左副承旨李在學。右副承旨徐鼎修。假注書趙衍德。事變假注書李萬榮。編修官張顯慶。記事官金鳳顯。以次進伏訖。上曰。俄命少退。則承旨當在閤外。而往于政院者。生疎而然乎。徐命善曰。臣久未承候。俄者勞動之餘。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。卿之所患。今則。何如。命善曰。幸得少差。而頃以賤疾。不得進參於朝講。又未登對於賓筵。臣尙切惶悚矣。上曰。病故如此。不參何傷乎。命善曰。見畿伯狀啓。則水原院儒輩。又有疏救德相之議。誠極驚駭矣。此是四月所出之事。而齋會則在於六月云。屢月之後。今始現發。而其所負犯。與湖儒無異矣。上曰。湖獄姑未收殺。而又有此事。何以處之則爲好耶。命善曰。今不可又送御史。且所犯不過六人云。送于審覈使處。使之査治爲好矣。上曰。湖獄久按。貽弊可悶。今何可又送他邑罪人乎。使畿伯案治。何如。命善曰。畿營則無異京司。本無營獄。但有雇馬廳。而此等罪人。難囚此處。此爲掣礙矣。見今府使秩高。無異監司。使之按治。亦或無妨矣。上曰。使府使査治。則事面似輕。若以移送審覈使。則事甚難便矣。命善曰。道臣旣不得按治。又未得移送湖獄。則如此重囚。實無嚴覈之道矣。上曰。越送他道。事涉如何。且罪人中。有居廣州者云。姑爲竝囚水原獄。待審覈使上來時。仍到本府。以之按査好矣。命善曰。水原罪人等査事。旣與湖獄相關。審覈使上來時。迤到本府。仍爲按問。事甚便當。以此知委於審覈使處。何如。上曰。依爲之。出擧條又啓曰。此咸鏡監司鄭元始。分等狀啓也。文川等八邑。置之尤甚。安邊等八邑。置之之次。三水等七邑。置之稍實。仍以爲新還上。本色準捧。斷無其望。尤甚邑折半。之次邑三分一。以。精實相當穀。準折代捧。待明秋還作邑色。明川以南進俸吏。姑許停止。京外定配罪人。限明秋勿定配所於災邑。本道推奴。旣是常禁。而徵債尤爲擾民。一切防塞事。令廟堂。稟處爲請矣。分等依狀請施行。新還代捧事。今年北關。難捧本色。其勢固然。依所請姑令準折代捧。待明秋還作本色。其餘進俸吏之停止。定配罪人之勿配災邑。徵債之一切防塞事。竝依請許施。何如。上曰。依爲之。出擧條命善曰。濟州罪人光復等。移囚捕廳。聞今在囚。爲六七人云。卽令査決。似好矣。上曰。該廳發捕。卽一李光復。而光復外不緊罪人。亦皆捉來。必是御使。難於處置。故爲移送該廳者此也。許久牢囚。亦甚可悶。竝卽決放。可也。李柱國曰。其中朴潤德。所坐不輕。不可白放矣。上曰。然則潤德。勘律定配。他罪人放送。可也。李光復。何以致斃乎。柱國曰。屢經施威。且値冬獄。故然矣。命善曰。光復則主張大燮之財貨。迭相往復。實爲罪魁。不可生出獄門矣。上曰。獄囚幾何。柱國曰。銀器偸竊干連女人。方在囚矣。上曰。干連人。移送秋曹。可也。而捕廳亦施爲奴之典耶。具善復曰。本廳則。不得照律。移送秋曹。然後可以勘律矣。上曰。然則移送後。刑判考律定配。可也。柱國曰。黃鍾偸竊罪人。亦在囚矣。上曰。罪則一律。而此是無知妄作之事也。若知其爲一律。則豈有偸去之理乎。命善曰。聖敎誠然矣。上曰。旣是一律。自秋曹。當爲詳覆施行矣。移送秋曹後。開坐以問。可也。罪人德洙。何以爲之耶。柱國曰。已斃於右捕廳矣。上曰。右捕廳罪人之數。知來。可也。柱國。承命出去。命善曰。今番風落松。勢將發賣以來。而發賣後價錢去來。不可自廟堂照管。屬之賑廳。盡數捧留後。相議廟堂。以爲從長區處之地。何如。上曰。依爲之。出擧條上曰。景慕宮擧動時。將臣皆往待乎。善復曰。然矣。上曰。予以月覲門動駕。仍是除弊之意也。卿之往待。今始知之。此後則勿爲待令。可也。善復曰。設布帳次知將臣。則當待令矣。上曰。然則布帳排設。該軍門將臣。輪回往待。可也。命善曰。嶺南句管堂上有闕代。以漢城判尹李命植移差。北關句管堂上。則以行副司直趙㻐差下。何如。上曰。依爲之。出擧條上曰。備堂有可還差之人乎。命善曰。鄭一祥鄭尙淳蔡弘履矣。上曰。還差好矣。命善曰。行副司直鄭尙淳。漢城府右尹鄭一祥。行副司直蔡弘履。備局堂上。還爲差下。何如。上曰。依爲之。鄭好仁徐浩修。一體差下。可也。出擧條又啓曰。禮曹判書徐浩修。例兼職事。與臣多有相妨處。刑曹判書金魯鎭。七朔秋官。勢難一向供劇。竝許遞。何如。上曰。竝許遞。可也。出擧條上曰。兵判久不開政。是何故也。命善曰。見任頗久。故近甚疲憊云矣。上曰。然則有欲遞之意而然乎。今玆遞改。則便是臨陣易將。今冬都政。必欲使時任吏兵判當之。古亦有屢經都政之例矣。命善曰。委任責成。誠好矣。上曰。前禮刑判。口傳付軍職。仍參次對。可也。命書榻敎曰。備局堂上徐浩修金魯鎭。令該曹口傳付軍職。又命書榻敎曰。政官牌招開政。上曰。吏判開政後。仍爲禁府開坐。可也。李衍祥。承命退出。命推考房承旨及刑曹參議入侍。刑曹文案。亦爲持來。賤臣。承命出傳。仍持文案進伏。上曰。吳一運。置之一律。誠甚過當矣。徐女之自處。殊極嘉尙。而以一運之罪言之。則不過挽裙而已。與劫奪有異。今以徐女之自處。擬一運於一律者。寧有如許法文乎。命善曰。聖敎至當。而徐女則因挽裙而至於自處。誠可謂卓異矣。上曰。此獄事。方欲詢問矣。刑曹判書金魯鎭曰。吳一運事。方有更考稟處之命。而臣旣有前者覆奏。博問裁處。誠宜矣。上曰。卿等各陳所見。可也。命善曰。一運之挽裳。與强奸有間。而今以徐女之自處。置一運於償命者。誠涉過矣。善復曰。刑判之擬以一律。或慮日後之弊。而一運之罪。只止挽裳。則似當以次律酌處矣。熤曰。臣則未知其獄情。難以仰對矣。上曰。此文案。諸備堂盡爲輪見。可也。性源曰。一運不置償命。則難慰徐女之冤矣。熤曰。此律雖無可據。而徐女之死。由於一運。不殺一運。則難雪徐女之冤。且徐女。異於常賤。則挽裙亦死罪矣。漢法斬亂民律文。何嘗有亂民之律乎。一運亦亂民也。論以漢法。渠豈免一律乎。上曰。卿言過矣。旣未成奸。則有何可殺之案乎。且有旁照之律。律文中。若傷官長之衣。則擬以一律。而初無挽裙之律矣。卿所謂亂民云者。亦太峻矣。若以亂民之律繩之。則今世無非亂民也。其將盡殺乎。命善曰。聖敎至當。以徐女則果爲卓異矣。有慶曰。成奸未成奸之間。似有差等。今此聖敎。誠爲至當矣。浩修曰。一運事。異於踰墻鑽穴。而只挽其裳。則便是嘗試之事。何可以此。置諸一律乎。徐女。施以旌褒。一運勘以次律。似得宜矣。命植曰。一運所犯。似無必死之律矣。徐女。若不致死。則亦將歸之於一律乎。聖上傅生之敎。誠好矣。上曰。沁留亂民之說。何如。命植曰。此可謂不率敎之民。謂之亂民則過矣。初未能敎之。則何可責之以不率敎乎。臣意則以爲置於一律過矣。上曰。民不率敎。其咎在予。而安可以率敎之責。責於斯民乎。昌運曰。一運之罪。實無可據之律。今此傅生之論。實爲聖德事矣。有隣曰。一運事。誠甚絶悖。而大明律。無可照之律。臣意則以爲宜有一定之律。以成不易之典好矣。上曰。何以猝定法律乎。若以挽裳犯膚成奸。次次定律。則將不知爲幾層律矣。命善曰。此是宰臣守經之論矣。魯鎭曰。一運則待用刑。加刑定配。似好矣。上曰。徐女之貞烈。合施旌褒。卿等之見。果何如。命善曰。徐女之貞節。誠爲卓絶。棹楔之典。似不可不施矣。善復曰。徐女之貞節。簡冊所罕聞。合施旌褒之典矣。熤曰。徐女。以一運之挽裳。至於捨生。卓絶之行。宜有旌褒矣。性源曰。旌閭重典也。不可輕施。施而給復之典。似好矣。熤曰。兵判之言。未知其宜矣。旌閭之典。雖不可不審愼。而徐女貞節。實爲卓然。旌褒之典。不施於徐女。而將施於何處乎。有慶曰。其在樹風礪俗之道。不可無旌褒之典矣。上曰。其在樹風聲之道。宜有褒賞之典矣。浩修曰。特施旌褒。以礪頹俗。誠好矣。上曰。判尹亦陳所見。命植曰。旌閭重事也。只憑文案。遽施旌褒。似涉徑先。令道臣。更査後擧行。似好矣。上曰。沁留之言。何如。熤曰。徐女貞節。非比尋常殉身。而若靳褒典。則李氏斷臂事。歐陽脩。豈必載之於五代史乎。一運。旣令本道決配。則獨於徐女。有何更査之事乎。上曰。近來在廷之論。純然如一。無所異同。而今此沁留之言。獨出意見。執難以奏。是甚可嘉矣。命善曰。聖敎至當。今玆重臣之如是爭執者。實爲朝廷之美事矣。上曰。判尹更査之論。亦好矣。魯鎭曰。徐女之因汚自盡。果甚卓異。宜有旌褒之典矣。有隣曰。一運招辭。旣無一言可疑。恐不必更爲採探矣。魯鎭曰。全義縣囚推罪人吳一運文案。有更考稟處之命矣。一運挽裳之擧。雖出調戲之意。若其强奸之未成劫奪之無跡。律文之無可襯合。誠如聖敎。臣等之初未敢傅輕者。徐女旣死之後。不但爲其情之絶悖。亦或慮民習之難懲。而及承判付。益仰審恤之聖意。惟在博詢而裁處矣。上曰。大臣之意。何如。領議政徐命善曰。吳一運之往于徐女家者。初非出於强奸之計。而偶見其無人。挽裳而戲之。此不過一時嘗試之意。若夫餘貞節之卓異。實是一運不幸之厄會也。以此歸之於劫奪。至於償命。則豈其本情乎。律文不襯之聖敎。臣誠欽仰。惟輕之典。未知其不可施矣。上曰。諸備堂。各陳所見。可也。行知中樞府事具善復曰。法典所載。有奸未成之律文。吳一運所爲。雖甚痛惡。不過挽裳而償命。則有違律文。以次律嚴處。似好矣。江華留守金熤曰。吳一運與徐女。俱是班族。則比之常漢賤女之或有所不謹者。情犯絶異。況徐女之自處。由於吳一運之侵辱。則殺徐女。卽一運也。一運若不殺。則何以慰貞女之冤耶。漢法。亂民則斬。斬亂民。雖非法典所載。而以其罪之當殺故也。償命之律。一運烏得免乎。兵曹判書李性源曰。吳一運事。乃是律文所無。一律雖不可遽議。而徐女之死。旣由於一運。則必重勘一運後。方可慰貞女之冤矣。工曹判書徐有慶曰。强奸未成奸及和奸外。更無可據律文。則法不可低仰。今此吳一運事。恐不當遽寘一律。而若其徐女之殺身循節。誠爲可嘉矣。禮曹判書徐浩修曰。法典中。勿論成奸與未成奸。皆用一律。卽指士族婦女而言也。徐女雖是鄕班。而比之士族則有間。且吳一運執裳之事。謂之戲侮則。可也。而謂之强劫。則不可徒以徐女之不幸自處。使一運償命。豈非至冤乎。當以次律擬議之聖敎。實出於好生之德意。臣竊欽仰感歏。何敢有異見乎。漢城判尹李命植曰。法者一定而不可易。一運無必死之律。而以徐女之自裁。寘之於死。則若使徐女而不至自裁。亦將歸之於死科乎。臣意則以爲不當置一律矣。咸春君李昌運曰。吳一運事。異於成奸。律無可據。置之一律。似或過當。誠如聖敎矣。行副司直徐有隣曰。吳一運事。情雖絶駭。律無可證。有不可遽置一律。而大抵此等獄事。實多疑晦。蓋大明律。因奸威逼一款外。無指酌可據之文。而此律註釋。亦不明白。故其輕其重。輒在於法官之隨時低仰。誠甚可悶。臣意則量其地處之等級。隨其情法之輕重。更有參酌一定之律。則。似好矣。上曰。刑曹參議。亦陳所見。可也。刑曹參議李義寬曰。徐女事。江華所奏。果得宜。而鄕曲此類。雖有班名。同閈居生。則內外無別。出入相見。樵汲與同。彼一運者。以少年悖行之人。適逢無人之地。敢生挽裙之心者。罪雖難赦。而與鑽穴踰墻劫持强奸者有異。俄下處分。實合欽恤之政矣。上曰。徐女宜有旌褒之典。卿等。各陳所見。可也。命善曰。曾因道啓之登聞。士民之呈單。烈婦之旌褒者何限。而若徐女之貞節。未易多見。其在樹風礪俗之義。恐不可不亟施棹楔之典矣。善復曰。徐女卓異之貞節。曾所罕聞。特施旌閭。以慰冤魂。恐合褒尙之典矣。熤曰。徐女旌褒之典。烏可已乎。一運挽裳侵逼之辱。慨然捨生。造次之間。其貞心烈節。比之臨難殉身。尤有異焉。此以不旌褒。則李氏斷臂事。敺陽脩。豈必載之於五代史乎。特許旌閭。實爲褒節之道矣。性源曰。旌閭係是褒賞中重典。有不敢遽請。此等事。或有給復之例矣。有慶曰。徐女之殺身循節。乃係卓異。則其在敦風礪俗之道。旌褒之典。烏可已乎。浩修曰。徐女之辦一死潔其身。可謂卓異之節。追施旌褒。以勵風俗。恐不可已矣。命植曰。旌閭。是國之重典。以殺獄文案。遽許旌閭。似非審愼之道。令道臣。更爲啓聞後。施行。似好矣。魯鎭曰。旌閭給復。係是朝家恩典。非在下所敢請。而貞女之因汚自盡。誠亦可尙。此等處。雖稍過分數。實合於樹風敎勵頹俗之道矣。昌運曰。徐女事殺身成名。旌褒之典。似不可已矣。有隣曰。徐女。旣辦一死。則今無可問之端。令道臣。更爲狀啓者。不害爲採實蹟愼恩典之道。而苟使徐女。常時持身。或有毫分如何之事。則吳一運死中。求生之招。豈無一語之及此乎。旌閭之典。雖甚重大。事實旣如此明白。則不必更令採探矣。上曰。僉議別無異同。吳一運則令道臣。待用刑。加刑參酌決配。徐女事當旌褒。而判尹所奏。正合予意。其在重事體之道。不可輕易擧行。卽令道臣。採其實蹟。狀聞後稟處。可也。出擧條命植曰。臣曾按湖西時。連山林之海女。以隣人之犯汚。仍爲自處。其時元犯。果卽捉囚。未及狀聞之前。罪人越獄逃躱。故事遂寢矣。今此林女事。與徐女事。少無異焉。一體旌褒。似好矣。上曰。以擧條仰陳。可也。命植曰。今因徐女事。敢此仰達矣。連山林之海女。被兪文福所劫。未成奸而自縊以死。因文福之逃躱。未及究竟狀聞矣。其節與徐女無異。臣於按藩時。知其事實。亦令道臣。修錄其獄案以啓後。表奬之典。同爲擧行。似好矣。上曰。依爲之。出擧條上曰。南慶老獄事。兵判必詳知矣。性源曰。獄體甚重。一獄元無兩元犯。雖以模刻者爲元犯。而執跡造謀。果不無輕重之別矣。上曰。論其罪犯。崔尙崙。卽是主人。而慶老特是模刻者矣。出帖踏印。旣至百餘丈。則慶老旣可盡數模刻乎。以此推之。崔尙崙之在前僞造。不言可知。豈可捨尙崙而用律於慶老乎。刑判陳所見。魯鎭曰。一獄無兩元犯之規。故以雕刻之慶老爲首。造謀之尙崙爲從。有所分等覆奏。而及伏承判付下敎。始覺臣等擬勘不審之失矣。論以獄情。造謀者當爲首。更令道臣。論啓之命。誠好矣。命善曰。論其元犯。崔尙崙果是主人矣。性源曰。伏承下敎。誠至當矣。上曰。此獄輕重。令本道更査。可也。命善曰。誠好矣。上曰。凡閱獄案。每有誤決之慮。故輒必詳考。多費精神。不覺疲勞矣。命善曰。殿下或慮一民之抱冤。求生於必死之中。實是聖德事。臣等不勝欽仰矣。上命刑判前錦伯進伏訖。上曰。刑曹文案中。金加八獄事。秋判何如是擬律乎。言其本事。則凡諸四體髮膚無所不可。而鑷抉下部者。極爲怪駭矣。今此判堂之如是覆奏。或以職在獄官。抑有所見而然乎。仍命尙集。讀奏文案訖。上曰。前道伯錄啓。爲二十四。而其中又有可疑之案。是緣何故而然耶。有隣曰。此獄則臣待罪湖藩時。旣已錄啓。到今別無他見。而李太水。雖以交奸朴女。有所納招。旣非奸所捕捉。竝殺男女之比。則遽然傅生。誠非一從律文信如金石之意。而且只憑奸夫所言而置之輕典。日後如有悖戾之漢。或因憤怒。毆殺其妻。而誘引所親男子。使之以奸夫立證。則和奸之罪。止於杖九十而殺妻者。有倖逭之路。其流之弊。當復如何。此臣所以置諸錄啓者也。常漢輩。安有妻妾之分。而若以大明律及宣廟朝受敎。區別妻妾而處分。則亦合於好生之德意。而至於奸夫立證一款。恐不可爲此獄之肯綮。惟在博詢而處之矣。上曰。刑判陳所見。魯鎭曰。加八之殺其花妻。極其慘毒。償命之律。渠烏可免乎。臣等適因律文之可據。有所覆奏。亦非敢自信迷見。惟在酌量處分矣。上曰。刑曹參議。亦陳所見。李義寬曰。加八事。賤臣則以爲律文內。奸所捕捉外。皆有償命之法者。或慮淫行情節。終涉難明。故必也目見而後戕殺。皆置勿論者。法意有在。而今此朴女之潛奸太水。男女一辭自服。看證之言。又無異同。則其行淫之丁寧。與奸所捕捉無異。臣意則不必以未捉奸所而擅殺。歸之死科矣。上曰。所謂朴女。便是娼妓。李太水。雖或潛奸。亦無足怪矣。加八之先打頭部。以至破碎。末又鑷抉下部。流血狼藉云。言其所爲。極其絶悖。今此刑官之如是覆奏。雖或無怪。而以鑷抉一節見之。可知其慘毒矣。魯鎭曰。常人之妻。若有潛奸。則或施割鼻之刑。而至於鑷抉。事甚絶悖矣。上曰。割鼻。亦載五刑之中矣。原其獄案。舊道伯有所不善爲處。而其時推官。則順天府使李枰。光陽縣監鄭駿采矣。昨夜招致駿采。以詢獄情。則答以不知。蓋駿采。除拜於戊戌正月二十四日。而錄啓則書以丁酉年月。而着署等節。以鄭駿采書之。是何故也。有隣曰。似是臣之不察。誠惶悚矣。尙集曰。殺獄文案。固當審愼。而順天罪人金加八。同推官姓名之誤書。大是不察。極爲未安。當該道臣。推考。何如。上曰。依爲之。出擧條上曰。沁留何不陳所見耶。熤曰。臣則未知其獄情顚末。不敢仰對。而刑曹文案中。妻妾區別之言。臣未知其爲然也。大夫之妾與士之妾。服制有異。以此推之。則妻與妾之別。士夫家之謂也。在常賤。卽所謂大妻小妻。有何妻與妾區別之可論也。上曰。刑官因大明律及先朝受敎。有所云云。而旣有受敎。則更無可議矣。然以道臣所奏旣如此。何必擬以一律乎。命尙集讀奏孫白孫文案訖。上曰。大臣。前有所奏。今又詳陳。可也。命善曰。以檢驗觀之。本事實有可疑之端。且白孫旣已自服。則與奸所執捉有異。似當不置於償命矣。上曰。白孫之所犯。不過一番猛打而已。大臣所奏。亦如此。當施惟輕之典矣。有隣曰。此獄旣不檢驗。只憑詞證。似涉疑端。而剪支板一打之說。白孫旣有自服。且其事實。與奸所之竝捉男女。大有間焉。則恐不可以白孫妻逃躱於入房犯接之一言。遽然從輕。故臣於向來封啓時。亦置之錄啓之中。到今別無他見之可達矣。上曰。朴相新。難免其律。而旣有自現之擧。苟有人心。豈可如是乎。魯鎭曰。此漢擧措。皆是狂妄之人矣。又命尙集。讀奏朴同介文案。上曰。觀此供辭。亦甚無怪矣。當初道臣。何不置之審理。而入於錄啓乎。有隣曰。此獄。臣亦旣置於錄啓。則今無他意見之可達。而臣之區區迷執。每在於奸所捕捉與否者。慮其有後弊也。同介妻行奸之說。雖得明白。旣異於奸所捕捉。則不可遽然傅生矣。上曰。此等獄情。果有疑訝。故欲問卿等者此也。仍命兵判。先退開政。性源。承命退出。柱國自外進伏。奏曰。右捕廳罪人。有十八人。而皆是衣件賊。且有立廛綵段賊矣。上曰。此賊則難以宥放矣。命善曰。然矣。柱國曰。大燮弟鎭岳。方囚臣廳。何以爲之乎。上曰。鎭岳則移送秋曹。施以定配。其他罪人。自本廳放送。可也。魯鎭曰。賊徒自致相殺。埋置一人於懿昭墓字內云。事甚怪駭矣。上曰。埋置墓所字內。聞甚驚駭。而何以致此云耶。柱國曰。此是十餘日前。右捕廳所放之賊。而或云誘引同黨。則賊徒。便卽致殺云矣。上曰。判尹檢驗乎。命植曰。臣果按核。而尙未得元犯矣。上曰。墓所樹木。近甚叢茂。故多有虎患。是甚可悶。言其火巢字內。果甚廣矣。命善曰。火巢之限。亦有等分。而今玆墓所。過於陵寢火巢矣。上曰。爲慮虎患。向於筵席。城東墓所植木。只許一行矣。義寬曰。臣以民情事。有所仰達矣。平倉還上之弊。其來已久。而今當捧糴之際。民訴逐日盈庭。故査問其委折。則所謂平倉保人輩。受出許多還穀。分給各人處。而闕輩俱是破落無依之類。多受餉穀。暗生分利之計。誘引閭里間流蕩雜類。饋以酒食。多設博奕之戲。其中稍實者。驅負賭債。無錢可出。則許以還米輸贏。載其名於還案中。如是屢朔。一人之名所負。爲六七十石者多。初無粒米分錢入手之事。分徵於厥輩父兄族屬。當初出給時。一包半折價數兩錢。而目今一包所納。爲倍簁之費。其所呼冤。職由於此。摠使方入侍。請令覈實其受食與否。使其作奸者。擔當備納。俾無白徵呼冤之弊甚宜矣。上曰。摠廳還穀事。實屬可悶。今玆爲弊。專由於募入。而欲祛此弊。則必罷北漢之外。無他道矣。命善曰。其所爲弊。果是不善分給之致。而流來已久。猝難變通矣。柱國曰。昨年則果無願受之人。故或有如此之弊矣。命善曰。昨年雖無願受之人。明春則。必多受糴之民。其所分給。似不難矣。柱國曰。頃日秋曹。移文臣營。使之査出。臣以更自秋曹査實之意回移矣。善復曰。摠營還穀。每有此患。固不成說。而究其弊源。專由於雜類之多聚倉底矣。上曰。聚會雜技之類。何不嚴禁乎。還穀之如是爲弊。必是前摠戎使之不善分給而然矣。命善曰。此弊自前有之矣。上曰。移徵族屬之穀。査實推給。而必禁雜技之弊。可也。義寬曰。作魁誘引。貽害國穀者。捉囚以懲。而雜技之徒。不可不各別禁斷矣。上曰。爾其着實檢飭。可也。善復曰。摠營命令。不行於列邑。故本營每多說弊之事矣。上曰。問畿邑之弊。則必先稱守摠兩營還穀。誠可悶矣。命善曰。摠營還穀捧。留本邑。則似爲救弊之道矣。柱國曰。戊戌年停退之穀。爲數三千石。而其餘留庫者。昨年又不分給。故將爲六年陳穀。民必不願矣。上曰。然乎。命善曰。明年則値此歉歲。雖曰陳穀。必皆願受矣。柱國曰。然則各以地方官。使之分給。則可謂祛舊蓄新之道矣。上曰。摠營事。到底愁痛矣。今聞城堞門樓。多致頹圮云。然乎。命善曰。果然矣。上曰。城內甚極淺狹。且少泉井。有何生理。而民得以居乎。善復曰。生涯甚艱。故民無恒業者居之矣。上曰。城之周回。爲幾許乎。善復曰。幾爲二十里矣。上曰。宮城修築事。亦屬可悶矣。命善曰。言其經費。則其數雖多。而不可不一通改築矣。上曰。此實難矣。善復曰。計其所費。雖以戶惠廳。實難勘當。至於軍門財力。亦難以辦備。而石子則今方鳩聚矣。上曰。勿爲其取石而毁撤城內之家。可也。命善曰。近來毁撤家舍之弊。誠可悶矣。上曰。先王朝勿毁城內家舍事。曾有受敎。城內大家。豈可輕撤乎。判尹必須禁飭。可也。命植曰。買舍者。輒暗買潛撤。故未能聞知。不得禁斷矣。上曰。向者沁留。會以此事。有所陳達乎。熤曰。非擧條而以草記爲之矣。命善曰。今出擧條。以爲嚴飭宜矣。命植曰。城中瓦家毁撤。旣有禁令。而近來特甚。已毁者雖不可追究。此後更加嚴飭。如有現發。當該部官。從重論罪。此弊多由軍門之賣石。亦爲禁飭。何如。上曰。依爲之。出擧條上曰。非逆家。則或稱凶家。次第毁撤。豈不可悶乎。此舍不毁。則年久後。他人可以入處矣。命善曰。聖敎誠然矣。上曰。舊校書館。戶判請以毁賣。以予果不許矣。李惟秀家舍。其果毁之乎。善復曰。四十餘間已爲毁賣。故其餘。臣營爲石買取矣。上曰。又有可悶事矣。自建陽門至于宣仁門。而布張把予。雖有防蔽。墻外民家。直與大內壓臨。此不成說矣。深宮高樓。非所可論。而時敏堂見災之後。尤爲淺露。是甚可悶矣。命善曰。時敏堂。不可不造成。而行閣數十間。先爲速成宜矣。上曰。時敏堂。猝難改建。行閣則不可不速爲造成矣。李𡊠進伏。上曰。今於懲討。臺臣陳疏以論。可也。詣臺以啓。亦可也。而連日陳箚。該房雖以其言事。不得不捧入。而事體極爲未安矣。命善曰。箚子果體重。而連日爲之。極涉如何矣。李𡊠曰。島配罪人煥億之罪。可勝之誅哉。妖邪之性。奸譎之行。爲世指目矣。沮遏大計。爲國榮之逆節。而煥億趨承之四字凶言。爲德相之死罪。而煥億慫慂之手勢閃倏。設施陰巧。或有議論之相通。則甘爲紹介於國榮。或有謀計之排布。則一聽國榮之指使。此實耇輝仁弘之所不敢爲也。論其犯負。實有浮於其叔。況以湖獄諸囚之招見之。四字註釋。勸成疏擧。究厥指意。萬萬叵測。若論窩窟根柢。一則煥億。二則煥億。國家刑政。若屈於此賊。則其何以懲亂逆而洩輿憤乎。獄事未及究竟。而遽下島配之命。失之太寬。有乖王章。請還寢罪人煥億。絶島定配之命。亟令王府。具格拿來。以待用刑。設鞫得情。夬正王法。上曰。不允。在學曰。臺啓體重。而大司憲李𡊠。啓達之際。始擧德相之名。而末及結語。仍論煥億之罪。而未乃合請。揆以臺體。殊甚未安。推考。何如。上曰。依爲之。出擧條洪檢曰。島配罪人煥億。姓本妖邪。行又陰譎。附麗國榮傾身以事。承其風旨。慫慂德相。受其凶疏。紹介德相。宗社大計。肆然沮遏。究其心腸。雖莽操懿溫耇輝弘仁。無以加此。矧今畿湖事出。而煥億本罪之外。又添一逆節矣。旣犯惡逆。敢欲伸辯。勸成疏擧。略無忌憚。註釋四字。誑惑人心。其所設施排布。一則煥億。二則煥億。以此變怪。往牒所無。論以邦憲。萬戮猶輕。而湖獄未究竟之前。遽命島配。不但國體之不成。亦係刑政之乖當。喉院覆難之啓。三司同聲之箚。竝不允兪。若此不已。誠恐人心無以底定。亂逆無以知懼。請還寢罪人煥億絶島定配之命。亟令王府。具格拿來。待用刑。設鞫得情。快正王法。上曰。不允。在學曰。大司諫洪檢。啓辭陳達之際。疊擧罪人之名。難免故錯之失。推考。何如。上曰。依爲之。出擧條𡊠檢曰。臣等本以無似。淸朝言責之任。固知不合。而賓對有命。懲討是急。未敢逡巡。冒登筵席。而以昨日兩司之不疏不啓。鎭日聯箚。至煩辭敎。臣等之悚蹙已無可言。及其新啓之俱發也。旣未及商量。又未能周旋。不免爲做錯之歸。啓體何等嚴重。而臣等初未審愼。至被承宣之請推。滿心慙恧。無地自容。其何可一刻晏然於臺次乎。請命遞斥臣等之職。上曰。勿辭。亦勿退待。𡊠檢所懷曰。臣等前旣聯疏。今又發啓。竝未承兪音。此實由於誠未足以孚格。言不足以感回。莫非臣等之罪。而第伏念名以惡逆。先配後鞠。曾無是例。罪在未著者。容或竄配。而此等旣彰之逆節。層露之情狀。往牒之所無。豈可遽施薄竄。不允群情乎。若因此而畿湖不逞之徒。謂以律上島配。獄情稍緩。敢生僥倖。益無忌憚。此豈細憂也哉。臣等向伏見罪人德相安置傳敎。則以竄鞫之啓不卽允從。至示追悔之聖敎。當初若嚴加處分。折其奸萌。雖彼不逞之徒。亦有人心。亦有常情。豈不知畏而作此叵測之擧乎。今此煥憶島配之命。揆以刑政。輕重倒置。殿下若穆然深思。則臣等所言之出於擧國同情。庶可以體諒矣。憂憤所激。合辭申控。伏願亟賜允兪。以洩神人之憤焉。上曰。已悉於臺啓批答矣。徐有成所懷。臣以德相叔姪事。自臣館。連以陳箚。而又此仰達矣。治逆之法。本自嚴繩。從古以來。未聞有不爲鞫問。而經先竄配之事矣。今此德相之逆節。何如。而先已安置。煥億之巧惡。何如。而又復島配。獄體之苟艱。已無餘地。日後之弊。有難勝言。請亟從三司之請。德相叔姪。特寢安置島配之命。仍令該府。具格拿來。牢囚王獄。以待日後用刑。依律處斷。斷不可已也。上曰。已諭於兩司矣。在學曰。臺諫未及承批。玉堂徑陳所懷。有乖筵體。不可無警。校理徐有成。推考。何如。上曰。依爲之。出擧條命善曰。壬寅年日月食。使曆官推步。則三月朔日食在地下。此則元無救食之規。二月望月食。自當依例救食。而復圓時刻。與日入時刻相當。雖登高看望。無以見驗。闕庭救食。事係重難。書啓則雖前期五朔。今月當爲修入。而救食則勿爲擧行之意。分付該曹。何如。上曰。依爲之。出擧條命善曰。卽見黃海前監司趙尙鎭報備局辭緣。則枚擧金川郡守成雲柱牒呈。以爲本郡所受大興山城還穀。限折半。捧留本邑。待明秋還納山倉爲請矣。城餉雖云體重。災年民情。亦不可不曲念。限折半。姑令捧。留該邑。待明秋還納山城事。分付。何如。上曰。依爲之。出擧條命退。諸臣以次退出。